《赠张君玉》
宋代·于石

闭门十日雨，萧然抱孤琴。
之子从何来，踏雨叩我门。
对床话达晓，山窗耿青灯。
挽衣不可留，何以赠子行。
问子此何时，眯目凄黄尘。
四海非不宽，可语今几人。
潇潇风雨中，奔走欲何营。
愿子重自爱，堂有白发亲。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。